Martin Henriksen (DF), 2005-10-12:
Der er ikke behov for en ny markedsføringslov i Danmark.
Den lovgivning, som er gældende i dag, er set med Dansk Folkepartis øjne sådan set fornuftig nok.
Der er en fin balance mellem hensynet til forbrugerne på den ene side og på den anden side hensynet til erhvervslivet.
Der er positive elementer i dette nye markedsføringslov forslag, dels at gebyrerne nu bliver løftet op i selve loven, dels at børnene får deres egen paragraf.
Virksomheder skal naturligvis ikke markedsføre aggressivt over for børn og unge, og det bliver nu slået fast i selve lovgivningen.
Det er set med Dansk Folkepartis øjne et skridt i den rigtige retning.
Det er vigtigt, at Folketinget så vidt muligt markerer sig over for industrien og detailhandelen og klart siger fra over for aggressiv markedsføring over for børn og unge.
Det er ikke rimeligt, at reklamer opfordrer til druk og andet, som modarbejder forældrenes muligheder for at opdrage deres børn.
Derfor er den nye § 8 et udmærket skridt, som Dansk Folkeparti hilser velkommen.
Der skal dog kigges lidt nærmere på bemærkningerne til § 8.
Det kan være et problem, at det – sådan som jeg læser det – udelukkende er op til domstolene og Forbrugerombudsmanden at afgøre, hvad der er god markedsføring over for børn og unge.
Og hvor går egentlig grænsen mellem unge og voksne?
Dansk Folkeparti kan ikke umiddelbart se nogen grund til at ophæve de hidtil gældende specialforbud.
Vi mener ikke, der er tungtvejende argumenter for denne ændring.
Vi tror ikke, at forbrugerne og de små erhvervsdrivende er tjent med denne ændring.
Det er snarere de store butikker, der vil markedsføre sig via rabatkuponer og løfter om ekstra gaver til forbrugerne, hvis de køber et specielt produkt.
En fjernelse af specialforbuddene vil således ikke gavne forbrugerne, men vil sandsynligvis gøre området mindre overskueligt, og de ekstra omkostninger, der er forbundet med denne ændring, vil uundgåelig blive ført tilbage til forbrugerne, og det er ikke hensigtsmæssigt.
Argumentet har gået på, at EU vil lovgive på området og dermed tvinge Danmark til at fjerne specialforbuddene, men da Europa-Kommissionen har meldt ud, at der ikke er opbakning i EU til at gennemføre en sådan ændring, er det argument ikke længere holdbart.
Så kunne man også sige, at EU ikke skulle blande sig i alt mellem himmel og jord.
Angående gebyrerne, som nu kommer med i loven, er det lidt ærgerligt, at bankerne ikke er omfattet.
Det er jo her, det største problem med gebyrstigninger ligger.
Men overordnet set er det selvfølgelig positivt, at gebyrerne nu bliver løftet op i loven.
Jeg stiller mig dog som tidligere nævnt uforstående over for, at denne nye markedsføringslov absolut skal komme nu, da det hele formentlig, som Socialdemokraterne også var inde på, om et års tid skal tages op igen på grund af et EF-direktiv.
Og igen: Kan EU ikke holde fingere væk?
Jeg har ikke hørt Forbrugerrådet efterlyse en ny markedsføringslov.
Jeg har heller ikke hørt erhvervslivet efterlyse en ny markedsføringslov.
Faktisk forstår jeg ikke, at regeringen har fremsat dette lovforslag, men sådan er der jo så meget.
Der er små forbedringer i lovforslaget, men da der også er visse forringelser, er det ikke givet, at Dansk Folkeparti lader sig overtale til en ny markedsføringslov.
Der er som sagt et par punkter, vi skal have klarhed over.